འཇིག་རྟེན་ཐོག་གི་བྱ་དངོས་ཅི་ཞིག་ཡིན་ནའང་ཐོག་མར་མེད་པ་ནས་ཡོད་པ་དང་།དེ་རྗེས་ཆུང་ངུ་ནས་ཆེན་པོ།ཆ་མི་ཚང་བ་ནས་ཆ་ཚང་བ་སོགས་སུ་རིམ་བཞིན་འཕེལ་འགྱུར་འགྲོ་བའི་ཆོས་ཉིད་ངེས་ཅན་ཞིག་ཡོད་པ་ལྟར་འགྲོ་བ་མིའི་རིགས་ཀྱི་སྐད་ཡིག་ཀྱང་ཆོས་ཉིད་དེ་ལས་འདའ་མི་སྲིད་པ་ལྟར་རང་ཅག་བོད་ཀྱི་སྐད་ཡིག་ལའང་དམིགས་བསལ་ག་ལ་ཡོད་སྲིད།བོད་ཀྱི་སྐད་དང་ཡི་གེ་སོགས་ཐོག་མའི་བྱུང་ཚུལ་སྐོར་ལོ་ཤས་གོང་ར་སེ་དཀོན་མཆོག་ཡོན་ཏན་ཞུ་བ་མཆོག་ནས་གངས་ལྗོངས་རིག་གནསལོའི་དུས་དེབ་ཐོགགངས་ཅན་བོད་ཀྱི་སྒྲ་རིག་པའི་བྱུང་རིམ་དང་འཕེལ་འགྱུར་གྱི་ལྟ་བར་རིག་གསར་གྱིས་མཐའ་དཔྱད་པཞེས་ཆེད་རྩོམ་ཞིག་སྤེལ་གནང་འདུག་པའི་ནང་གི་ལེ་ཚན་སྔོན་མ་གསུམ་གྱི་ལྟ་ཚུལ་ལ་གཞི་རྩའི་ཆ་ནས་རང་ཉིད་ཀྱང་མོས་མཐུན་བྱུང་བ་བཞིན་འདིར་བསྐྱར་ཟློས་ལྟ་བུ་ཞུ་དགོས་མ་མཆིས་པ་དང་།ད་ཡོད་གནའ་ཡིག་ལ་ཞིབ་འཇུག་སྐབས་བཙན་པོའི་རྒྱལ་རབས་ཀྱི་དུས་བོད་མི་རིགས་རང་གི་ཁྱབ་ཆེ་བའི་སྤྱི་སྐད་ཀྱི་རྨང་གཞིའི་ཐོག་གཅིག་གྱུར་གྱི་སྒྲ་སྦྱོར་བྱེད་ཐབས་རགས་ཙམ་ཞིག་ཆགས་ན་ཡང་།དེའང་རིང་པོར་མ་ཐོགས་པར་སྐབས་དེའི་རུས་རྒྱུད་ཚོ་པ་སོ་སོའི་བྱེ་བྲག་གི་ཡུལ་སྐད་ཅུང་འདྲ་མིན་ལ་བརྟེན་ནས་རང་རང་སྐད་གདངས་སོགས་ཀྱི་དབང་གིས་སྒྲ་སྦྱོར་ཆ་ཤས་མི་འདྲ་བ་ཅི་རིགས་རང་དགར་སྤྱོད་སྲོལ་དར་བ་རྡོ་རིང་གི་ཡི་གེ་དང་།ཏུན་ཧོང་ནས་ཐོན་པའི་བོད་ཀྱི་གནའ་ཡིག་སོགས་ལས་གསལ་པོར་མཚོན་པ་ལྟར་མདོར་ན་སྐབས་དེར་བོད་ཡིག་ལ་སྒྲ་སྦྱོར་དང་དོན་སྦྱོར་སོགས་ཆ་ཚང་བའི་གཅིག་གྱུར་གྱི་བརྡ་སྤྲོད་གཞུང་ལུགས་ཡོད་པའི་འགྲེལ་བཤད་བྱ་ཐབས་མེད་པ་ཞིག་ཆགས་ཀྱིན་འདུགདེ་ཡང་སྐབས་དེ་ཤེད་ན་སུམ་རྟགས་ཀྱི་གཞུང་ལུགས་ད་དུང་བྱུང་མེད་པ་དེ་གནའ་ཡིག་རང་ཐོག་ནས་ར་སྤྲོད་བྱས་པ་ཞིག་མིན་ནམ་སྙམ།